Imtella' Lulju 11, 2021 Kull darba li jkun hawn xi kompetizzjoni internazzjonali tal-futbol saret drawwa li quddiem ċertu annimali jitpoġġew bnadar ta' żewġ timijiet li jkunu se jilagħbu kontra xulxin biex jaraw liema jagħżlu. Matul is-snin kien hemm annimali li "qatgħu" ir-riżultat waqt li oħrajn le għalkemm fiż-żewġ każijiet huwa ovvju li żgur li l-għażla ma kinitx għax l-annimali jifhmu fil-futbol. Il-finali tal-lum bejn l-Ingilterra u l-Italja wkoll wasslet biex madwar l-Ewropa kien hemm diversi persuni li komplew b'din id-drawwa biex jaraw x'se jbassru l-annimali u jidher li l-għażla waqgħet fuq l-Ingliżi. F'zoo fil-belt Russa ta' Krasnoyarsk tigra għażlet basket li kien hemm imwaħħla miegħu bandiera tal-Ingilterra. F'dak ta' Londra grupp ta' 'meerkats' ukoll daru mal-bandiera Ingliża fuq dik Taljana. Ġo razzett fi Newcastle, l-Ingilterra, tpoġġew il-bnadar taż-żewġ nazzjonijiet u ħanżir għażel dik tal-Ingliżi. Nistennew u naraw min minn dawn iż-żewġ ġganti tal-futbol illejla se jgħolli t-tazza.